«Championseko finala jokatzeko aukera PSG-ko trena hartu nuelako iritsi da; erabaki ona izan zen» | Elkarrizketak | 7K - zazpika astekaria\n2021 URT. 24\n«Titulu gehiago nahiko nituzkeela? Noski. Baina ez naiz damutzen egindako lanarekin, egindako bidearekin eta orain egiten ari naizen bidearekin»\n«Partida guztiak telebistaz ematen dituzte, baina ematen den maila ezin da ona izan zure lanean zortzi ordu pasa ondoren entrenatzera bazoaz. Ni badakit toki pribilegiatu batean nagoela, baina nire egoera ez da guztien egoera»\n«Orain, adibidez, nik Espainiako liga jarraitu nahi badut, Twitter bidez jarraitu behar dut, eta hori ez da normala Lehen Mailan»\nErasmusera joatearekin alderatzen du une batez Paris Saint-Germain taldeak fitxatu izana. Kasu horretan beti lehenetsi izan du ikasketak eta futbola uztartzea eta, duela bost urte, hazteko une aproposa zelakoan, Europara jauzi egitea pentsatu zuen Paredesek. Ordutik futbolagatik eta futbolerako bizi da, egun, oraindik ere, pribilegiatua dela jakitun.\nGabon zahar egunaren bezperan etxean aurkitu dugu Irene Paredes, Legazpin. «Ongi etorria» ematearekin batera, kalean amonarekin topo egin duela eta, atzerapenagatik barkamena eskatuz hurbildu da. «Koronabirusa dela-eta, ez dugu berarekin otordurik egin Gabonetan. Nik astero egiten ditut PCR probak, baina hona etorrita hainbat lagun eta pertsonarekin ibili naiz, eta badaezpada».\n«Hemen denok ezagutzen dugu elkar eta gustatzen zait; etxean eta herrian beti ondo», esan du tabernaria agurtu berritan. Ia hamabost egun egin ditu herrian; egin duen eguraldiarekin ez du plan askorik egin. «Atzo euritan entrenatu nintzen, ez zait gustatzen, baina Parisen ere euria egiten du; beraz, egoerara moldatu behar». Elurrarekin, bai, gozatzen du eta, lehen elurtearekin batera, Legazpi inguruko mendi magalera ere joan da. «Pila bat gustatzen zait etxera etortzea, familia ikustea, lagunekin egotea».\nMendira joanda indarberritu da, denboraldiaren bigarren zatiari behar bezala aurre egiteko. Furgonetan Pariserako bidea hartu baino hiru egun lehenago 7Krekin mintzatu da egungo Euskal Herriko futbolari onena. Final asko galdu dituenaren arantzarekin, ez du amore ematen. PSGrekin kontratua amaitzen zaio ekainean eta eskaintza batzuk aztertzen ari dela topatu dugu.\nHorretaz, bere ibilbideaz, Frantzia eta Espainiako ligen profesionalizaziorik ezaz, Liga espainola distantziatik jarraitzeko zailtasunez, diskriminazioaz eta amaren dilistez hitz egin digu futbolari legazpiarrak, oraindik ere futbolean jokatzeko asko duelakoan.\nKuxkuxeatuz jakin dut amaren dilistak dituzula gogokoen. Dagoeneko jan dituzu?\nOrain elikadurarekin nahiko zorrotz nabil eta gutxiago jaten ditut.\nEskasak dira dilistak?\nGauza batzuetarako ez da ona. Pixka bat gutxiago baina, bai, jan ditut. Amaren lentejak amaren lentejak dira.\nBestela, nola doa denboraldia? Ligan sailkapeneko lehenak zarete.\nPrimeran, esango nuke. Championsen lehenengo kanporaketa pasatu dugu. Ligan lehen sailkatuak gara, Lyoneko Olympiqueri irabazi ostean. Oraindik asko geratzen da, baina Lyoni nola irabazi genion, ze itxura eman genuen eta taldea nola dagoen ikusita, indartsu gabiltza. Orain, urtarrilean, hasi behar genuen Kopa, baina Frantzian bigarren eta hirugarren mailako taldeekin jokatzen denez, eta horiek jokatu ez dutenez, momentuz ez da hasiko.\nAipatu duzu Lyoneko Olympiqueri irabazi zeniotela. Beti izan da zuen aurkari gogorrena txapelketa guztietan.\nLyon mundu mailan talde onenetarikoa da eta, ligan egonda, gauza askotarako ona da, baina beraien aurka jokatzea zaila da, eta beraiei irabaztea, oso zaila. Azkenean irabazi genien eta kontuan hartu behar da ia lau urte zeramatzatela partidarik galdu gabe, 80 partida porrotik gabe. Hori jakinda badakizu zer nolako maila eman behar duzun, ez bakarrik berdinketa lortzeko, baizik eta irabazteko.\nHelburu nagusia beti da Lyoni irabaztea? Jakinda Frantziako ligan PSG eta Lyon besteen gainetik daudela.\nHelburua liga irabaztea da, eta liga irabazteko ia partida guztiak irabazi behar dituzu eta Lyoni irabazi behar diozu. Bestalde, Lyoni irabazi eta beste partida batzuetan kale egiten baduzu ez du ezertarako balio. Berdindu egin genuen Bordeleko Girondinsen aurka eta bi puntu galdu genituen. Lyoni irabazita sailkapeneko lehenak gara, baina gelditzen zaizkigun partida guztiak irabazi behar ditugu; bestela akabo.\nAthletic utzi zenuenean, esan zenuen PSGra zindoazela tituluak irabaztera. Kopa irabazi duzu soilik. Arantza handia daukazu?\nBai. Athleticen ere antzekoa gertatu zitzaidan. Jokatu ditut final pila bat, egon naiz irabazteko zorian eta Athleticen liga bat eta PSGn Kopa bat irabazi dut. Oso gutxi da. Oso zaila da irabaztea, kontziente naiz, baina beti irabazteko ahalmenean nago eta oso zaila da hor egotea ere. Nire helburua hori da, baina ez dago nire esku. Gogor entrenatzen naiz, taldeak ere gogor egiten du lan, ahal dudan guztia egiten dut eta batzuetan iristen dira emaitzak, beste batzuetan ez. Azkenean, gustura nago egiten dudan lanarekin eta horrekin jarraituko dut.\nPenalti jaurtiketei amorru berezia izango diezu.\nBai, ze azkenean garaikur dezente galdu ditut penaltietan. Oso gogorra da, baina aurrera jarraitzea besterik ez da geratzen.\nPSGrekin kontratua bukatzen zaizu. Zer asmo duzu?\nPentsatzen dut irtengo direla aukera ezberdinak. Oraindik ez dakit ziur zer nahi dudan, zer egin behar dudan… Oraindik ere denboraldia luzea da, ea zer gertatzen den eta ikusiko dugu.\nBatzuk badaude (barrez). Nik sentitzen dudanaren arabera izango da. Hobetzeko nahi horrek mugitzen nau eta horrela izango da.\n25 urterekin heldu zinen PSGra. Bosgarren denboraldia duzu bertan. Nola gogoratzen duzu ibilbidea?\nPolita izan da bidaia. Heldu nintzenean izarrez beteriko talde batean sartu nintzen.\nLehen orain baino izar gehiago zeuden.\nBai, Veronica Boquete, Cristiane, Erika brasildarra, Shirley Cruz… Ez dakizu deialdian sartzeko aukerarik izango duzun ere. Aldaketak dakartzan gauza ezberdin guztiekin zaila da egokitzea, baina nahiko azkar egin nuen. Azkar hasi nintzen jokatzen eta nahiko ondo joan da. Titulu gehiago nahiko nituzkeela? Ba, noski. Baina ez naiz damutzen egindako lanarekin, egindako bidearekin eta orain egiten ari naizen bidearekin.\nEsan daiteke lesioek errespetatu zaituztela. Belauneko arazoren bat izan zenuen, baina bestela nahiko ibilbide jarraia izan duzu.\nDuela bi urte egon nintzen geldirik hilabete batzuetan; ez zen kontu larriegia izan, baina ez genuen aurkitzen konponbiderik. Eduki nituen hilabete batzuk zailak, sufritutakoak, baina pasatu dira. Prebentzio lan handia egiten dut ere eta, alde horretatik, oso pozik nago.\nBeharrezkoa ikusten zenuen atzerrira joatea?\nEz dakit “beharrezkoa” den hitza. Baina aukera hori etorrita… Athleticekin liga irabazi genuen eta agian garai ona zen, hurrengo denboraldian Championsa jokatu behar genuen… Baina azkenean Championsa irabaz dezakeen talde batek deituta, nik uste dut momentu horretan jauzi bat emateko aukera zela. Ikasle garaian ez nintzen Erasmusera joan, nire lehentasuna futbola zelako. Honekin, kanpora joateko aukera, futbolean hobetzeko aukera, beste liga bat ikusteko aukera izatea… Championseko finala jokatzeko aukera hortik dator, tren hori hartu nuelako. Uste dut erabaki ona izan zela.\nMomentua zen egokia?\nBai, eta nik uste dut oraindik ere egokia dela bertan egotea. Teknikoki eta taktikoki ez da horrenbeste lantzen, baina fisikoki beste puntu bat ematen dit horrek eta ikusten dut nire onerako dela. Zaila izan zen egokitzapena; entrenatzeko beste erritmo bat zegoen, frantsesa ez nekien… Baina hizkuntzak gustatzen zaizkit eta hiru-lau hilabetean ja zerbait moldatzen nintzen.\nTaldekide guztiekin egiten duzu frantsesez?\nEz. Gehienek eta staff-ak ere frantsesez egiten dute, baina beste batzuekin ingelesez aritzen naiz. Nahaste polita daukagu, baina nik uste dut norabait joaten zarenean bertara egokitzeko bertako hizkuntza ikasi behar duzula. Eta niri gustatzen zait jendea ezagutzea, gauzak ulertzea. Nahiko erraz ikasi nuen.\nAthleticen liga irabazi ostean joan zinen PSGra. Zerbait irabazita utzi nahi zenuen taldea edo aurretik ez zenuen eskaintzarik izan?\nZenbait eskaintza izan nituen, baina momentu horretan ikasketak bukatu nahi nituen. Eta toki batetik bestera mugitu naizenean beti hobetzeko izan da. Aurretik izan nituen aukerak, baina ez nuen momentua ikusten. Momentu hartan Espainiako liga irabazteko aukerak nituen, hori ere balioan jarri behar da. Itxarotea erabaki nuen; noski irabazi nahi nuela liga Athleticekin, lehenengo urtetik nahi nuen garaikur hura. Han ere bost urte egon nintzen eta azken urtera arte ez nuen irabazi, eta tartean finalak galdu nituen edo azken jardunaldian pare bat puntu galdu eta liga galdu… Nahiko gogorra izan zen, baina irabazteko helburu hori beti zegoen hor.\nIrabazi zenutenean, gainera, Bartzelona eta Atleticoren arteko binomioa nagusitzen hasita zegoen.\nBai, sinestezina izan zen. Zeren garai hartan hasi ziren atzerriko jokalariak fitxatzen eta apustua egiten. Azkenean, Athleticek daukan filosofiagatik muga handiak dituzu. Taldean oraindik ez zen orain gertatzen ari den aldaketa hasi; Iraia [Iturregi, egun Athleticeko entrenatzailea], Ainhoa [Tirapu], Ibarra zeuden taldean eta nik uste dut binomio perfektua gauzatu zela; gazteenen freskotasuna, helduenen eskarmentuarekin. Denboraldi izugarria egin genuen, txapeldunen zorte pittin horrekin. Oso zaila izango da hori errepikatzea.\nOrain bertan nola ikusten duzu Athletic?\nGabonetara nahiko larri iritsi dira. Ondo hasi ziren. Ez ditut partida guztiak ikusi, baina saiatzen naiz liga jarraitzen. Trantsizio horretan daude. Aldaketa hori gauzatu egin behar da eta gazteek denbora behar dute.\nDenbora, eta aukerak.\nBai, aukerak eman eta denbora, kategoriara egokitzeko. Denok pasatu gara momentu horretatik, baina jende asko batera iristen denean une horretara taldearentzat zaila da. Athleticek daukan mentalitatearekin aurrera aterako da.\n2011n joan zinen Athleticera. Realetik Athleticera jauzi egitea beharrezko ikusten zenuen futbolari gisa hazteko?\nBai, momentu horretan Realarekin 7. edo 8. geratzen ginen, Koparako borrokan, eta orduan Athletic ligarako borrokan zebilen. Gogorra izan zen. Legazpikoa izanda, Gipuzkoakoa izanda, kostatu zitzaidan erabakia hartzea.\nHain justu, jada Realean, zentral moduan, zure lekua topatu zenuenean joan zinen.\nBai, zeren hasieran lateral ibiltzen nintzen…\nHegaleko aurrelari gisa ere bai.\nBaita ere, galduta (barrez). Baina, bai, azken urtean hasi nintzen zentral gisa jokatzen.\nRealarentzat funtsezko jokalari bilakatu zinen urte hartan.\nGaztea nintzen, denbora behar nuen eta ez nengoen ohituta kategoria horretan jokatzera. Dena handia zen niretzat. Konfiantza hori eman zidaten, nire lekua egin nuen eta badakit Realarentzat gogorra izan zela. Realak ere topatu du bere bidea.\nGogorra izan zela aipatu duzu. Gogoratzen dut Las Rozasen Realak lehen aldiz Kopako finalerdiak jokatu zituela, Bartzelonaren aurka. Zuk negar batean bukatu zenuen neurketa. Hartuta zeneukan erabakia.\nBai, hartua neukan erabakia. Oso gogorra izan zen. Gipuzkoarra izanda, Realean jokatzea onena da. Gogorra da etxea uztea arerioarenera joateko.\nAthletic arerioa zen?\nBai, eta txikitatik hori erakutsi digute. Hobetzeko nahiarekin joan nintzen eta ez naiz damutzen. Partida garrantzitsuak jokatzeko aukera eman dit eta orain nagoen tokira heltzeko tranpolin antzeko bat izan da.\nFutboletik bizi zara. Helburu moduko bat izan da?\nLehen ez nuen horrela pentsatzen. Orain ere, disfrutatuko ez banu, utzi egingo nuke. Ez naiz diruagatik mugitzen, baina egia da futbolagatik eta futbolerako bizi naizela. Parisen horretarako nago, ez nago beste ezertarako. Norberaren zaletasunetik bizitzeko aukera izatea uste dut pribilegioa dela eta gutxi batzuok daukagula. Orain, gainera, ikusten da profesionalizaziorako momentu horretan gaudela, hor ere bidea egin nahi dut eta uste dut lortu dudala.\nEstatu frantsesean nola dago egoera?\nKluba profesionala da, baina liga bera amateurra da. Azkenaldi honetan, birusarekin, profesional gisa tratatu gaituzte (astero egiten diete PCR testa), baina berez amateurra da eta borroka horretan mugitzen ari dira hango sindikatuak. Pena da. Partida guztiak telebistaz ematen dituzte, baina ematen den maila ezin da ona izan zure lanean zortzi ordu pasatu ondoren entrenatzera bazoaz. Ni badakit toki pribilegiatu batean nagoela, baina nire egoera ez da guztien egoera.\nHan badaukazue hitzarmenik?\nEz dago, mugitzen ari dira. Hitzarmena sinatu nahi dute. Uste dut hemengoa (Espainiako ligakoa) oso garrantzitsua izan zela han arrazoi gehiago emateko. Gauza batzuetarako aurretik goaz, baina kasu honetan ez daukagu hitzarmenik.\nKoronabirusaren egoera aipatu duzu. Zu profesionala izanda, ekonomikoki nabaritu duzu?\nLehenengo konfinamenduan kluba sartu zen enplegua aldi baterako erregulatzeko espediente antzeko batean, soldata jaitsi ziguten. Hortik aurrera, hasi ginenetik, ondo joan da eta mutilen ligarekin batera jarraitu dugu aurrera. Beste kirol batzuk, kategoria batzuk, gelditu egin dira. Gu burbuila antzeko batean gaude.\nMutilak bezala tratatzen zaituztetela aipatuta, udan oihartzun handiko adierazpen batzuk egin zenituen Championsen VARa ez erabiltzeko erabakiaren inguruan.\nKasu honetan hitz egin nuen, zeren askotan pasa izan da eta uste dut norbaitek hitz egin behar zuela. Agian ez zen momentu egokia izan, zeren jendeak pentsa dezake horregatik galdu genuela eta ez zen hala izan. Baina gauza horiek esan egin behar dira. Nik uste dut momentu horretan ez zegoela aitzakiarik VAR sistema ez edukitzeko. Sistema instalatua dagoen estadio batean zaude eta detaile horiek epailea lagundu dezakete eta zure lana errespetatu. Horrelako txapelketa batean laguntza horiek egon behar dira eta denontzat izan behar da.\nBai, ez dago aitzakiarik ez erabiltzeko. Eta zergatik ez zen jarri? Neskak garelako, argi eta garbi. Eta esan egin behar da.\nSan Mamesen eta Anoetan jokatu zenuen. Publikorik gabe.\nBai, egia da berezia izan zela, baina arraroa, zaila… Familia ikusi nuen urrutitik, kontakturik izan gabe… Banekien gertu zeudela. Anoeta eta San Mames zaharretan jokatuta nago. Etxeko estadioetan jokatzea ikaragarria da.\nAnoetan irabazi eta San Mamesen galdu egin zenuen. Orain Championsen aurrera egin duzue Gornik Leczna-ren aurka (8-1). Beste final batera iristeko bezala zaudete?\nHori da helburua, beti; baina talde guztiek hori nahi dute, horretarako fitxatzen dute. Egia da taldea ondo dagoela eta ondo egin dugula lan. Oraindik denboraldi erdi geratzen da eta zorte puntu hori ere behar da, edo bilatu egin behar da.\nPSGk aldaketa asko egin ditu, gazte gehiago dago taldean. Lyonek baino gehiago begiratzen du harrobira?\n(Momentu batez pentsakor geratu da) Antzera. Batzuk igotzen dira, baina fitxaketa asko daude.\nDena den, Formigak (43 urte) oraindik ere jarraitzen du. Martxa honetan guztiak erretiratuko ditu.\nBai, baietz uste dut. Urtero esaten du utziko duela baina… eta onena da.\nZure ametsetako hamaikakoan egongo litzateke.\nBai, izugarrizko garbiketa zelai erdian. Niregana baloi erdiak iristen dira berak dena garbitzen duelako.\nUste duzu egunen batean Espainiako liga profesionala izango dela?\nIrene Lozano ministroak esan zuen hurrengo urtean profesionalizatu egingo dela, baina ez da izena eramatea, horrek dakarren guztia bultzatzea baizik. Zeren oraindik ere dauden zelai txarretan jokatzen jarraitzen badute, alferrikakoa da. Bultzada bat eman behar zaio, jendeak sinistu egin behar du. Legea aspaldi zaharkituta dago eta hau aldatuta ez da bat-batean beste guztia aldatuko, baina baldintza minimo batzuk egongo dira eta horrek guztiak gorakada ekarriko du.\nFrantzian partida guztiak ematen dituzte telebistaz. Horrelako kontratu bat ere berme bat da hobekuntzarako. Espainiako ligan guztia airean dago.\nIzugarrizko nahastea da. Ez ditut gauza horiek kontrolatzen, baina egia da jende askok ikusten dituela partidak. Askotan nahi gabe, zapping egiten ari zara eta ateak irekitzen ditu. Garrantzitsua da. Orain, adibidez, nik Espainiako liga jarraitu nahi badut Twitter bidez jarraitu behar dut eta hori ez da normala Lehen Mailan egonda.\nBestalde, zer iruditzen zaizu Konpentsazio Zerrenda klausula?\nUste dut klubak babestu egin behar direla, baina ez zait normala iruditzen Damarisek [Egurrola] edo Onak [Batlle] kanpora joan behar izatea. Formatu zaituen kluba babestu egin behar da, baina horrelako dirutza ez da proportzionala daukaten soldatekin. Jokalaria ezin daiteke objektu gisa tratatu; kanpora joatera behartu. Jokalaria da inportanteena eta lagundu egin behar zaio. Ez da ona ez jokalariarentzat ez ligarentzat.


Inteligentziaren markak | Iritzia | Berria\nIRATI EGUREN ARRUTI Tamaina handiagoan ikusi\nHutsetik formaranzko urratsa da marrazkia. Lerroa irudikatu duenak mugimendua pentsatu du. Ekintza bat da forma: inteligentziaren marka. Formak organikoa bihurtzen du ideia.\nHara!, ezkertia zara marrazten! Zure begiaren distira, asmamenaren doinua, eskuaren dantza, borondatearen arrastoa, eta... ustekabean, zer agertu da hemen?: «hau ez da arbola bat», «hau ez da txabola bat», «hau ez da pistola bat». Aizu, zer da ba orduan? Marrazki bat da: itxura, irudia, ikonoa, ikurra, sinboloa.\nHalako batean, esku horren hezurrak eta lotailuak, giharrak eta nerbioak, bost atzamarren gaitasunak eta trebeziak hasi dira, baita ere, hizkuntzaren artikulazioaz arduratzen: alfabetoa!\nTira, orain... demagun eskuina zarela zu. Bi marrez, mesedez, egizu L bat (segaren antzekoa) edo T bat (mailuaren tankerakoa). Hizki larri eta sinple horiek osatzeko, ziur aski, lehendabizi goitik beherako marra egin duzu, eta ondoren ezkerretik eskuinerakoa. Berdin egingo zenuke H bat: goitik behera bi marra aurrena, eta ezker-eskuin gero; horixe da zehazki zure ohitura, sekuentziaren ordena; asmatu dut, ezta?\nJolas bat baino zerbait gehiago da marrak egiten jardutea. Adibide bat, ipuin arin hau: «Oi!, zeinen marrazki polita! Egingo al zenidake itsasontzi bat?». «Zer nahi duzu, oporretara joateko?». «Ez, arrantzarako, gose daude-eta haurrak».\nIdaztea, lehen, marraztea zen, esatearen eta egitearen arteko edergintza. Marrak eta lerroak irristatzen zituen eskuak, formaren bila zebilen akzio muskularra, teknikaren memoria errepikatzen zuen, kaligrafia bat zeukan (edo kalegrafia, hormetan eta komunetan), nortasunaren estiloa igartzen zitzaion.\nHan zeuden: paperaren eta arkatzaren arteko fereka, puntuaren desplazamendua marraren sigi-sagarantz, akatsaren zuzenketaren zirriborroa, hitzen arteko espazio isilak, dena xuxurlan.\nIdazmakinak inprimategia imitatu zuenean eta tramankulua etxean zarataka sartu zenean, tipografiak ordezkatu egin zuen marrazkia. Mekanografoak ginen: qwerty botoiak sakatzen genituen, palanka bultzatu, arrabola mugitu.\nHan zeuden: paperaren kontrako kolpe tindatuak, atzamarren pultsazioak, hitzen arteko espazioen hotsak, ertzeko txilina, kalko orriaren kopia, mekanikaren taupadak, perkusioaren erritmoa.\nIdazmolde batetik bestera (arkatzetik makinara) gauza asko aldatu ziren: ukimena, tresna, soinua, marraren zentzua, lerroaren zuzena, irudiaren eitea, espazioaren neurria, denboraren arnasa, eskuaren teknika, begiaren dinamika, testuaren plastika, ulermenaren abiadura.\nGaur egun, pantailaren argiaren eta botoiaren sentikortasunaren arteko konexioak obratzen du mirakulua. Papera ez da arbola, orain hodeia da.\nHor daude: leihoaren dirdira, hizki numeriko zehatzak, tipografia ugariak, tamaina aldagarriak, italiko iradokitzaileak eta bold nabarmenak, bilatzailea eta ikur zenbatzailea (3.589 karakter, hutsuneak barne).\nBotoi berriek berreskuratu dituzte aspaldiko fereka eta xuxurla. Baina ez dago akatsaren arrastorik; edozein esaldi da mugikorra edo ordezkagarria; moztu, kopiatu, txertatu, ezabatu; abolituta dago zalantza, automatikoa da zuzenketa. Dena multi(a)plikazio bizkorraren mesedetan.\nTailerra baldin bazen idazmakina, laborategia da pantaila. Akabo zaratak eta azantzak. Isil-isilik idazten da orain berriro, sekretuak kontatzen ariko bagina bezala, baina mundu guztiak irakur ditzan. Globala izan nahi du zurrumurruak.\nArgi geratu da: teknika artistikoak, musikalak, literarioak ohartezina izan behar du, gogoeta bidez bakarrik antzemateko modukoa. Izan ere, makina onak ez du zaratarik egiten.


9. Cookie Politika - Egin Ezazu Berde - Leroy Merlin\n9. Cookie Politika\nCookie-ak, Erabiltzaile batek web orri zehatz bat bisitatzen duen bitartean, azaltzen dituen lehentasunei buruzko informazioa jasotzeko erabiltzen diren prozedura automatikoak dira. Informazio hau fitxategi txikietan erregistratzen da eta erabiltzailearen ekipamendu informatikoan gordetzen dira era ohartezinean. Erabiltzailea webgune zehatz horietan berriro sartzen denean, fitxategi horiek automatikoki aktibatzen dira eta webgunea aurreko bisitetan adierazitako lehentasunen arabera konfiguratzen da. Laburbilduz, cookie-ak informazio pertsonaleko fitxategi fisikoak dira eta erabiltzailearen berezko terminalean geratzen dira, hari garbi lotuak. Cookie-ek ezin dute beste hornitzaile batzuk sortutako cookie fitxategiak irakurri.\nErabiltzaileak aukera dauka bere nabigatzaileko programa konfiguratzeko eta cookie fitxategien sorketa galarazteko edo horiek sortu behar direnean, ekintza hori erabiltzaileari jakinarazteko. Webgunean sartu ahal izateko ez da beharrezkoa cookie fitxategi horiek aktibatuak egotea, nahiz eta posible den egoera horrek hainbat segurtasun mekanismoren funtzionamendu zuzena eragoztea, segurtasun handiagoa eskatzen duten zerbitzu zehatz eta esklusiboei buruz hitz egiten dugunean batik bat. Orokorrean, Webguneko cookie fitxategien helburua Erabiltzailearen nabigazioa erraztea da.\nZein cookie mota erabiltzen dituwww.hazloverde.es: orriak?\nSaioko cookie-ak:: Erabiltzailea web orri batera sartzen den bitartean datuak eskuratzeko eta biltegiratzeko diseinatutako cookie mota bat da.\nAnalisirako cookie-ak:: Gure aldetik edo hirugarrengoen aldetik ondo erabiliak izanez gero, erabiltzaile kopurua zenbatzen uzten diguten cookie-ak dira eta, haien bidez, erabiltzaileek eskainitako zerbitzuaren baliatzeari buruzko neurketa eta analisi estatistikoa egiteko aukera ematen digu, erabiltzailearen identifikatze pertsonala egin gabe.\nCookie-en ezeztatzea eta ezabapena (nabigatzaile motaren arabera)\nZure nabigatzailean kokatuak dauden cookie-ak onartu, blokeatu edo ezabatu ditzakezu zure ordenagailuan instalatua dagoen nabigatzailearen aukerak konfiguratuz. Zure nabigatzailean cookie-en instalazioa onartzen ez baduzu, posible da gure webguneko atal batzuetara sartzeko aukera ez izatea.\nChrome nabigatzailearen bidez cookie-en erabilera blokeatzeko informazio gehiago https://support.google.com/chrome/answer/95647?hl=es\nFirefox nabigatzailearen bidez cookie-en erabilera blokeatzeko informazio gehiago http://support.mozilla.org/es/kb/habilitar-y-deshabilitar-cookies-que-los-sitios-we\nInternet Explorer nabigatzailearen bidez cookie-en erabilera blokeatzeko informazio gehiago http://windows.microsoft.com/es-es/windows7/how-to-manage-cookies-in-internet-explorer-9\nTrobaràs més informació sobre com cal blocar l'ús de les galetes per mitjà del navegador Safari a http://support.apple.com/kb/HT1677?viewlocale=es_ES\nGainera zure nabigatzailean modu ezezaguna edo pribatua aktiba dezakezu, eta zure nabigazioko saioa amaitzen denean, nabigazioko cookie-ak eta historia ezabatuko dira. Zure nabigatzaileko laguntza kontsultatu modu honetara sartzeko.\nCookie-en ezeztatzea eta ezabapena (eskainitako zerbitzuaren arabera)\nGoogle Analytics-en cookie-ak ez erabiltzeko aukera hartzeko https://tools.google.com/dlpage/gaoptout?hl=es


Minbizia duten pertsonentzako arreta integrala | Consumer\nKirurgiaz eta kimioterapiaz gain, minbizia duten pertsonek bizi-kalitatea hobetzen laguntzen duten beste tratamendu batzuk baliatzen dituzte.\nEgilea: montsearboix 2014-ko urriak 29\nMinbizia duen gaixoaren arretan, onkologoaren irudia ez da garrantzitsua. Badira beste diziplina batzuk pazientea osotasunean atenditzen laguntzen dutenak, pazienteen bizi-kalitatea hobetzea helburu dutenak. Hala, onkologiarekin, psikologiarekin eta elikadurarekin batera, funtsezkoak dira prozesu onkologikoari ahalik eta baldintzarik onenetan aurre egiteko. Artikulu honetan azaltzen da nola laguntzen duten espezialitate horiek minbizia duten pazienteen bizi-kalitatea hobetzen.\nAski ezaguna da minbizia izateak eragiten duen inpaktuabizi-kalitateapertsona bat eta haren ingurune hurbilena. Baina ez bakarrik gaixotasunagatik, baizik eta tratamenduagatik, eguneroko bizitzan zailtasunak sor ditzakeelako, familiako, laneko eta gizarteko rolak betetzeko, besteak beste. Tratamendua arrakastaz amaitzen denean, gaixotasunak pertsonen eremu fisiko eta psikologikoan min har dezake.\nPsikologoaren eginkizuna minbizian\nMinbizia izateak eragin dezakeen garrantzia dela eta, adituek diote ulertu egin behar dela zer ondorio eragiten dituen pertsona horrek osotasunean, eta ez bakarrik bizirauteko edo sendatzeko moduan duen eragina. Eta hori da Psikologiaren jarduera eremua. Espezialitate honetan, minbizia nola eragiten duen, tratamendua (kirurgia, kimioterapia, erradioterapia) eta pazientearen adina (haurrak, helduak, zaharrak) eta fase bakoitzari zein faktore psikologiko lotzen zaizkion hartzen da kontuan, bai diagnostikoa egiterakoan, bai tratamenduaren hasieran, biziraupen-fasean, bai berretzaileetan, bai fase terminalean. Hala, psikoonkologo batek antsietateari eta depresioari eta horri lotutako sintoma fisikoei aurre egin diezaieke, eta sendagilearen eta pazientearen arteko harreman ona izaten laguntzen du, pazienteen bizi-kalitatean eragiten duten faktoreak.\nDiagnostikoa egin ondoren, makina bat jarri da martxan, lehen zegoen bizitza ahalik eta azkarren berreskuratzea helburu duena.\n“Minbizia diagnostikatzen duen pertsona batek jasotzen duen lehen eragin psikologikoa shock bat da, heriotzarekin bat etortzea aktiba dezakeena. Oso gutxitan planteatzen da diagnostiko hori ez gertatzea”, azaldu du Eva Juan Linaresek, Osasunaren eta Ikaskuntzaren Psikologian doktorea eta Onkologia Integratzailearen Elkarteko kidea. Psikoonkologiako espezialista honen ustez, horrek ez du esan nahi heriotzarekin obsesionatu denik, baizik eta, lehen eraginaren ondoren, makina bat jarri da martxan, eta horren helburu nagusia diagnostikoa egin aurretik zegoen bizitza ahalik eta azkarren berreskuratzea da.\nEspezialistek ziurtatzen dute “zer egin dudan, zer gertatu den, zer aldagai disfuntzional dituen maila emozional, kognitibo, familiar, sozial, lan, energetiko eta espiritualean puntu horretara eraman nauteenak”, esan du espezialistak. Aldiz, erlojuaren kontrako lasterketa hasten da minbizia lehenbailehen gainditzeko, gaixotasunaren kausa guztiak planteatu gabe, nahiz eta horrek gure organismoan oso modu oldarkorrean esku hartu, lesioak eta/edo ondorio garrantzitsuak eraginez.\nHori dela eta, “benetan funtzionalak izaten ari ez diren pertsonak eta pertsona horrek arlo horietan bizi izan dituen eragin traumatikoak aztertzea oso garrantzitsua da”, esan du doktoreak. Juan. Berrikuspen horrek adituak zehaztuko du, eta lagundu egingo dio pazienteari konpondu gabeko gatazkak konpontzen, bere bizitzan funtzionatzen ez duena hautematen eta gaixotasunari bake eta lasaitasun gehiagorekin aurre egiten lagunduko dioten aldaketak egiten.\nMinbizia: ongi jatearen garrantzia\nElikadura-euskarria ere oso garrantzitsua da gaixotasun onkologikoaren borrokan eta errekuperazioan. “Prozesu onkologiko gehienetan, pazienteen% 40k eta% 80k malnutrizioa dute, tumoreak berak edo tratamenduek eragindakoa. Kasu askotan, %10erainoko pisua galtzen dute”, azaldu duM. Josep Sebastià, Bartzelonako Universitat Ramón Llull Unibertsitatean Giza Nutrizio eta Dietetikako irakaslea. Malnutrizioaren egoera horrek gaixotasuna astundu egiten du, eta zenbait pazientek tratamendua eten behar izaten dute denbora batez, prozesua luzatuz.\nDietaren bidez, tratamendua optimizatzen eta eraginkortasuna eta tolerantzia hobetzen lagun daiteke.\nDieta bidez ere lagundu daiteke tratamendua optimizatzen eta eraginkortasuna eta tolerantzia hobetzen. Aditu honek honako hau jartzen du adibide gisa: kimioterapiako, gibeleko eta giltzurruneko tratamendu batean emandako farmakoaren metabolizaziorako eta iraizpenerako bi organo giltzarri dira, eta oso garrantzitsua da modu egokian lan egitea. Hori dela eta, gehiegi kargatzen ez dituen dieta bat egiten du, eta, gainera, bere funtzionamendua babesten du”.\nAskotan, tratamenduak albo-ondorioak izaten ditu, digestio-traktuaren narritadurak, esaterako, eta zaildu egiten dute elikagaiak murtxikatzea eta irenstea. Elikadura onak ondorio horiek murrizten laguntzen du: elikagai leunak, zapore sendorik gabeak, tenperatura hotzekoak, pure, likidotu edo irabiatuak, elikatzea errazten dutenak, eta pertsonak jaten uzten ez dielako sortzen dituen eragozpenengatik. Sebastià:Minbiziaren aurkako Espainiako Elkarteaeta Onkologia Integratiboko Elkartearekin, nutrizio arloko laguntzaren garrantzia laburbiltzen du: nutrizio-gabeziak prebenitzen eta zuzentzen laguntzen du, eta pisua eta muskulu-masa murrizten, sistema immunologikoa mantentzen, tratamenduaren eraginkortasuna eta tolerantzia hobetzen eta albo-ondorioak murrizten laguntzen du.\nOnkologia medikoa eta banakako tratamendua\nOnkologia medikoaren eremua oso zabala, konplexua eta askotarikoa da. Helburua pazientea osotasunean tratatzea da, ahalik eta tratamendurik onena erabiliz eta ahal den neurrian albo-ondorioak minimizatzen saiatuz. Pazientearen ezaugarrien eta gaixotasunaren arabera, banakako tratamendua hauta daiteke.\n“Onkologo medikoaren helburua da, batzuetan, minbizia berriro agertzea saihestea, eta, beste batzuetan, tumore sendaezinen eramaile diren pazienteen bizitza luzatzea. Bizitza luzatu nahi da, gure pazienteen bizi-kalitatea kontuan hartuta, bizitza guztiz osasuntsua izan dezaten”, azaldu du Carmen Murias-ek, Terapia Integratiboko zentroko Onkologian espezialista den medikuak. Gaixotasunaren berezko sintomak eta tratamenduen balizko toxikotasunak tratatu nahi dira, ahal den neurrian kaltetuek beren eguneroko bizitza eten ez dezaten eta gaixorik sentitu ez dadin.\nMinbiziaren dimentsio emozionala\nGarrantzitsua da, pertsonaren ikuspegi globaletik, Carmen Murias onkologia azaltzea, bere dimentsio emozionala kontuan hartzea. Horregatik da garrantzitsua minbizia duten pazienteei estresa kudeatzen laguntzea. Horretarako, takoia edo yoga, meditazio gidatua, musikoterapia, fisioterapia eta ariketa fisikoaren plan pertsonalizatuak oso lagungarriak dira indarberritze-prozesuan. “Pertsona bakoitzak bere indarberritzean paper aktiboa izan dezan lortzeaz gain, espezialistak zehaztu egiten du. Terapia horietako bakoitzaren emaitzak banan-banan kontrolatzea da garrantzitsuena.\nbiziraupen kimioterapia minbizi pacientes-eu


Jainkoa izan nahi zuen autobus-gidariaren istorioa eta beste batzuk - IRALE\nEtgar Keret idazlea israeldarra da eta, orain arte niretzat ezezaguna izan arren, punta puntakoa da Israelen. Unibertsitatean irakasle lan egiten du. Horretaz aparte, zineman eta telebistan aritzen da.\nLiburuak bost narrazio ditu: lau ipuin eta nobela labur bat. Nobela laburra (“Kneller-en kanpamentu alaia”) kapitulu laburrez osatuta dago eta liburu erdia baino gehiago betetzen du. Lehen pertsonan idatzita dago. Beste formatu batzuetara pasatu dute, komikia eta pelikula egin dute eta.\nLiburu hau erraz irakurtzen da. Ez da luzea, eta di-da batean bukatzen da. Hala ere, oso liburu bitxia da. Oso hizkera arrunta erabiltzen du, gaur egun gazte israeldarrek hitz egiten dutena. Oso zuzena da. Hitz guztiak ondo aukeratuta daude. Liburuari kolore berezia ematen dion umore beltza eta ironia agertzen dira hasieratik bukaera arte. Oso egoera surrealista eta barregarriak kontatzen dira ipuinetan, modu naturalean. Errealitatea eta liburuan agertzen den fikzioa hain dira antzekoak! Gure munduaz eta bizimoduaz pentsaraztera bultzatzen gaitu. Etsipena ere presente dago orrialde askotan. Dena den, itxaropenari zirrikituren bat uzten dio zabalik, txikia bada ere. Bai gure munduan, bai suiziden munduan, era batean edo bestean, guztiok bilatzen dugu zoriontasuna.


BIARNESA | elinberri\n2015. urriak 12 Iñaki Uritz\nHaut, Peiròt, vam caminar, vam caminar, de cap tà l’immortèla.\nHonela hasten da Biarnoko himno ez ofizialtako hartzen den L’immortèla abestia. Immortela deitzen da Bigorra eta Biarno artean dagoen mendi bat. Baina lore baten izena ere bada, biarnesez horrela deitzen diote alemanez “edelweiss” den hari.\nMaleruski, beldur naiz gutariko batzuek ez dutela, baitezpada hagitz ongi jakinen zer hizkuntza den biarnesa, non dauden Biarno eta Bigorra. Hego Euskal Herrian ez, bederen. Ez da beti horrela izan:\n—Aitajína! Ikasi dúr biarnésa.\n—Abér, erran zák.\n—Ai! átze zitá, átze!\nGayérdiz, bi orenétan edo kolá:\n—Aitajína! Ogártu náz biarnésa.\nEta “pása debán” ta “fráu délas”, y con eso remató. Ez zakien berzerik eta ikasi zien biarnesa.\n(Uztarrozeko Doroteo de Miguelek kontatua)\nBiarnesa, ordea, gurea den zerbait da. Lehen euskaldun izan zirenek sortu duten hizkuntza bat. Biarnon badaude euskaraz bizi diren herriak (Eskiula, bereziki, Jeruntze, Aramitze…) eta Zuberoan badaude biarnesez mintzatzen diren, edo izan diren, herriak (Montori, Ospitalepia).\nBiarnoko hiriburuan, Paben, Nafarroako Parlamentua ikus daiteke. Norbaitek lerro hauek irakurriko balitza hara joatera eta bisitatzera animatu nahi nuke. Logikoa da Paben egotea, bertan kokatu baitziren Nafarroako errege-erreginak españolek Nafarroa Garaia konkistatu, zanpatu eta suntsitu zutenean.\nEta gure errege-erreginak han kokatzearen arrazoia Biarno eta Nafarroaren arteko mendeetako harremana izan zen. Mendeak erran dut, baina milaka urteak ere erran nezakeen. Erromatarrek inguru honi “Akitania” deitu zioten. Zesarrek bere mugak zehaztu zituen: Pirinio mendiak (euskaldunok “bortiak” deitu izan ditugun horiek), Garona ugaldea eta Ozeanoa. Pomponio Melak argitu zuen akitaniarrak ez zirela galoak, itxuraz eta hizkuntzaz iberoen antzekoagoak zirela. Hizkuntzaz iberoen antzekoak ez dakit, baina beren hizkuntza euskara zela ez dago inongo zalantzarik. Bigorran aurkitu dira gure hizkuntzaren testigantzarik zaharrenak, K.o. I eta III mendeen bitartean honelako hitzak agertzen zaizkigu: CISSON, ANDERE, NESCATO, HARBELX, AHER BELX…\nZorigaitzez, hegoaldetik bezala, ekialdetik eta iparraldetik ere gure hizkuntza galduz joan da, galduarazi digute. Eta antzinako Akitanian euskara galdu denean bertan hizkuntza berri bat sortu da: gaskoiera. Latinetik eratorritako hizkuntzen artean gaskoierak dituen hainbat berezitasun euskal sustratoari egokitzen zaizkio. Corominasek aipatu duen bezala, nonbait gaskoieraz hitz egiten bada, horrek erran nahi du han lehen euskara hitz egin dela.\nGaskoierak hainbat dialekto ditu. Gaur egun indartsuen dagoena aranesa da, Aran (< haran) ibarrean egiten dena eta Kataluniako hiru hizkuntza ofizialetako bat. Bertze dialekto bat biarnesa da, Biarnon egiten dena. Egun oso ahuldurik, baina garai batean Nafarroako hizkuntza ofiziala izan zena. XVI. mendean Nafarroako erresumako agiri ofizialak biarnesez idatzi zituzten.\nJoana Albreteko, Nafarroako erreginak, protestantismo hedatzeko, Biblia bere erresumako hizkuntzetara itzultzeko agindu zuen. Euskarazko bertsioa Joanes Leizarraga beskoiztarrari enkargatu zion. Eta biarnesezkoa Arnaut de Saletteri.\nMerezi du gure munduaren parte hau ezagutzea. Badakigu batzuek nora begira jarri nahi gaituzten, baina ez gaitezen etsaiaren tranpan eror. Gure mundua ez dago Ezkaraitik behera, ezta Garonatik gora ere. Behar bada pentsatu beharko genuke ez garela zazpi herrialde, baizik ere zortzi. Edo bederatzi, Errioxari buruz noizbait idatziko dut. Edo hamar, Bigorrari buruz ere badago zer kontatu. Eta zer Antsoz, Etxoz…?\nNorbaitek l’immortela entzun nahi badu:\nNik, behinik behin, jende hura gu garela sentitu izan dut.\nBiarnoko euskara entzuteko:\nEz du balio erratea ez dela ulertzen, “porque” eta “bastante ondo” erraten ez duelakoz.


18 gela zabal dauzkagu zuei eskaintzeko, hotelaren 3 solairuetan banatuta. Dekorazio zaindua eta familia giro lasaia atseden hartuz gozatzeko.\nGela guztiek dute terraza handi bana, bista ederrekin, aire girotua, plasma TB, logelako edaritegia eta kutxa gotorra.\nZumaian eta bereziki inguruan aparkatzea ez da erraza, baina hotelean ez dago arazorik, ordainpeko aparkalekua dagoelako.\nGela hauek 16-19 m2 bitartekoak dira, sabai altukoak eta bainugela pribatudunak. Gelak beheko solairuan daude, baina terrazak 3 solairuko altuera du kalearekiko. Gela horietako bat erabat egokituta dago ezinduentzat. Plasma TB dute, bainugelako produktuak, idazmahaia aulkiarekin eta dekorazio zaindua. Aukera badago gela pertsona bakarrak erabiltzeko ere.\nGure gela handiek 25 m2-ko azalera dute. Plasma TB dute, bainugelako produktuak, idazmahaia eta dekorazio zaindua. Ohea bikoitza dute eta terraza oso zabala, intimitate handikoa.\nOhe bikoitzaz gain, gela hauetako batzuek 1,35 zabaleko ohe-sofa bat dute, gelan beste heldu bat edo bi haur jasotzeko aukera ematen duena.\nDeluxe gelak dira handienak, 33 m2-ko azalera dute. Bi ohe edo ohe bikoitza aukeran, eta 1,35 zabaleko ohe-sofa bat ere badute, gelan beste heldu bat edo bi haur jasotzeko aukera ematen duena. Bista ederreko terrazak dituzte guztiek.\nEstudioek 30 m2-ko azalera dute eta sukalde integratua, bainugela pribatua eta terraza. Aukera ezin hobea da egonaldi askeagoaz gozatzeko, baina aldi berean gure hotelari lotutako abantailei eta zerbitzuei uko egin gabe.


Lea-Artibai eta Mutrikuko HitzaBerriatua Archives - Page 166 of 166 - Lea-Artibai eta Mutrikuko Hitza | Page 166\nLea-Artibai eta Mutrikuko ‘Asteko albistegia’ eta zorion agurren bideoa, ikusgai\nNork: Lea-Artibai eta Mutrikuko Hitza\t- Aza 30, 2012\nAzaroaren 30eko albistegiak ondoko gaiak biltzen ditu: Ondarroa 2020 Etorkizuna Erabaki egitasmoa, Antzerkiaz Blai (Mutriku), Ziortza-Bolibarreko VI. Mendi Martxa, Akerbeltz gaztetxearen urteurrena (Markina-Xemein), Kirmen Uriberen nobela berria, Mussche (Ondarroa), Euskara Eguna, eta gehiago! Zuzenean zorion agurren...\nEmakumeen Kontrako Indarkeriaren Aurkako Nazioarteko Eguna, Lea-Artibain eta Mutrikun\nNork: Lea-Artibai eta Mutrikuko Hitza\t- Aza 26, 2012\nBerton ondoko herrietan egin dire elkarreratatzeak edota manifestazioak: Ondarroa, Lekeitio, Markina-Xemein, Aulesti, Mutriku eta Berriatua. Argazki galeria ikusi....Read More\nOiz Egin atariko ekoizleen kopurua %20 hazi da\nNork: Lea-Artibai eta Mutrikuko Hitza\t- Aza 23, 2012\nEkainean aurkeztu zuten Lea-Artibai eta Urkiola Landa Garapenerako elkarteek www.oizegin.com web ataria. Funtsean, webguneak Lea-Artibaiko eta Durangaldeko baserriko produktuak internet bidez erosteko aukera esakintzea du. “Landa Garapenerako alkarte biek tresna elektroniko hau ekoizleen eskura jarri dute,...\nLea-Artibai eta Mutrikuko ‘Asteko albistegia’ eta zorion agurren bideoa ikusgai daude\nAsteon Lea-Artibai, Mutriku eta Busturialdeko HITZA berrikuntzagaz dator: aurrerantzean bi albistegi egingo ditu HITZAk barikuero, Lea-Artibai eta Mutrikukoa eta Busturialdekoa (albistegi bakoitza dagokion eskualdeko webgunean egongo da ikusgai). Ondoko gaiak biltzen ditu albistegiak: Lur jausia Mutrikun,...\nEmakumeenganako indarkeriaren aurkako egunean elkarretaratzea eta talo jana egingo dute Berriatuan\nNork: Asier Alkorta\t- Aza 21, 2012\nElkarretaratzea 19:00etan egingo da, udaletxe aurrean. Ondoren, Satorzulo gaztetxean talo jana egongo da. Dena dela, gaztetxeko kideek hitzordua 16:00etan jarri dute. Izan be, ordu horretan, elkarretaratzea egin eta gero jango diren taloak egingo dituz......Read More\n« Aurrekoa 1 … 164 165 166


Kontsulatuak, aliatuak atzerrirako irteeretan | Consumer\nKontsulatuak, aliatuak atzerrirako irteeretan\nPasaporte berriak ematen dituzte, atxilotuz gero laguntza ematen dute eta, ohiz kanpoko egoeretan, dirua ere aurreratzen dute.\nAtzerrian egon bitartean, kontsulatuak laguntza handia izan daitezke arazo eta arazo ugari konpontzeko. Horietan, galdutako edo lapurtutako pasaportea egin daiteke, atxilotu ondoren laguntza jaso eta istripu edo gaixotasunen bat izanez gero zerbitzu medikoei buruzko informazioa jaso. Aparteko dirua ere aurreratzen dute, premia handiko egoeretan.\nEspainiako herritarrei zerbitzua ematea\nEz da ohikoa, baina gerta daiteke. Atzerriko herrialde batean oporretan dagoela, turista batek dokumentazioa gal dezake edo ebasketa baten biktima izan daiteke, eta babesik gabe egon daiteke herrialdeko edo hizkuntzako legedia ez ezagutzeagatik. Egoera horietan, kontsulatura jo daiteke; izan ere, horien funtzio nagusia da Espainiako herritarrei administrazio-zerbitzu jakin batzuk ematea, delituen edo abusuen biktima direnei laguntzea eta behar diren herrikideei laguntzea. Eginkizun hauek ditu, besteak beste:\nPasaporteak edo bestelako dokumentuak egitea, iraungi, galdu edo ebatsi egiten badira.\nBira turistikoan istripurik edo gaixotasunik gertatuz gero, herrialdeko zerbitzu mediko eta legalei buruz aholkatzea.\nAtxilotuz gero, laguntza ematea.\nBehar bereziko balizko kasuetarako, aberriratzea barne, behar den dirua aurreratzea, ohiz kanpo bada ere.\nErregistro Zibilean inskripzioak egitea, notario-ahalordeak eta -aktak egitea, dokumentuak legeztatzea eta bestelako administrazio-izapideak egitea.\nKontsulatuen eginkizun nagusia da espainiar herritarrei atzerrian laguntzea.\nAtzerrian dagoen bitartean bidaiarien beharrei erantzuteko, Espainiak kontsul-sare zabala du, Kanpo Arazoetako eta Lankidetzarako Ministerioaren mende. Ez dago soberan, bidaia bat egin aurretik, Espainiak atzerrian dituen kontsulatu eta enbaxaden zerrenda kontsultatzea. Zerrenda hori Ministerioaren web orriaren bidez ikus daiteke.\nEz egoera guztietarako\nBaina kontsulatu bat ez da panazea, eta komeni da gogoratzea haren zerbitzuek ez dutela balio egoera guztietarako. Askotan, bidaiariak beste erakunde edo enpresa pribatu batzuetara jo beharko du (bidaia-agentziak, udaltzaingoak, kreditu-erakundeak, etab.). ). Inola ere ezin dituzte ekintza jakin batzuk egin.\nBidaia-agentzia baten edo beste turismo-agente baten berezko eginkizunak betetzea.\nHerrialdea bisitatzean erabiltzaileak egiten dituen banakako edo taldeko ekintzen ondorioz, abalatzea, dirua ematea edo isunak ordaintzea.\nInterprete, gidari edo gizarte laguntzaile gisa aritzea.\nOspitale edo kartzela batean herrialde horretako nazionalei emandako tratamendua baino hobea dela bermatzea edo beste herritar batzuekiko, nazionalak izan ala ez, aldeko tratua ematea.\nEta kontsulaturik ez badago?\nBisitatutako herrialdean ez badago ez kontsulaturik ez enbaxadarik, Europar Batasuneko herrialde batekoetara joan daiteke.\nToki batzuetan ez dago ordezkaritza kontsularrik. Zer egin kasu horietan? Espainiako enbaxadaren kontsul-atalera joatea da egokiena, bisitatutako herrialdeko hiriburura. Estatuko hiriburu ez diren herrietan, turismoan garrantzi handia izan arren, ez dago beti bulegorik, eta, beraz, edozein gorabeheraren aurrean, nazio horren hiriburu administratiboraino joan behar da.\nHerrialde batzuetan Espainiak ez duela kontsulaturik eta enbaxadarik ere aurreikusi behar da. Kasu horietan, irtenbidea Europar Batasuneko kide den herrialde batekoetara joatea da, han oinarrizko larrialdiko laguntza emango baitute.\nOporretan likidezia-arazoak izan daitezke, eta, beraz, komeni da txartel bat eramatea, kredituzkoa edo zordunketa-txartela, ustekabeko ordainketei aurre egiteko. Aldez aurretik, egiaztatu behar da aukeratutako helmugan eta ohiko baldintzetan erabil daitekeela.\nBeste herrialde batzuetako kutxazainen sarea kontsultatu behar da kreditu-entitatearekin, bai eta funtsak kentzean edo kontsumorako ordainketetan aplikatzen diren komisioak ere. Espainian merkaturatzen diren txartel-mota gehienak (Visa, Mastercard, American Express…) beste herrialde batzuetan baliozkoak diren arren, bidaia hasi aurretik erakundeak berretsi egin behar ditu. Gainera, beti komeni da “plastikoaren” igorlearen telefono-zenbakia eramatea. Galdu edo lapurtuz gero, berehala berrezartzen ahalko da.\nbidaiatu enbaxadak izapideak kontsulatuak papeleo-eu


“Gaur Egun”: gaztelaniaz burutu eta euskaraz jarraitu — Eibar.ORG | Eibarko peoria\nHemen zaude: Hasiera / Blogak / Amatiño / “Gaur Egun”: gaztelaniaz burutu eta euskaraz jarraitu\n“Gaur Egun”: gaztelaniaz burutu eta euskaraz jarraitu\nAmatiño 2012/07/07 16:55\nAurrenengo "Gaur Egun" albistegia, sekula euskaraz izan den lehena, 1983ko otsailaren 1ean kaleratu zen. Jakina denez, ETBren lehen emanaldia 1983ko urtarrilaren 1ean izan zen, Urteberri-egunez, eta ondoren itzali egin zen hilabete luzez. Zergatik ote? Zer gertatu zen urtarril osoan zehar?\nLehen "Gaur Egun" albistegia (1983.02.01). Ezkerretik, lehena, Mikel Urretabizkaia.Hirugarrena, berriz, Elene Lizarralde. Eta bien artean, ezkutuan, Xabier Zaldua.\nLehenik eta behin gertatu zen Eusko Jaurlaritzaren agindua jasoak ginela abenduaren lehen astean, ETBren programazioari ekiteko, Urteberri-egunean, zer gerta ere. Eta gauza bat zen hiru astean, nola-hala, Gabon Zaharretarako hainbat ordutako programa soila egitea eta, beste bat, arras berdineza, telebista osoa abian jartzea eta, ondotik, egunez egun iraunaraztea.\nOrduan zein orain, erraz samarra da hilabetean hiruzpalau orduko saioren bat prestatzea, baina dezente zailagoa biharamunean hiruzpalauko beste bat egitea, hurrengo egunean beste bat, hurrengoan beste horrenbeste eta horrela, hurrenez hurren, etenik gabe, gaur arte. Eta hauxe da, besteak beste, bastidore artean behintzat, 1983ko urtarrilaren lehenaren eta otsailaren bigarrenaren arteko aldea. Politikak nahi zuen, nahi, “Urteberri telebista berri” delako leloa aldarrikatzea, baina harako telebista abian jarri behar genuenok ez ginen hartarako gai sentitzen, ez ahalez eta ez baliabidez ere, emanaldiei ekiteko ordena jaso genuen egunean Iurretan ez baitzegoen ez kamerarik eta ez kontrol-gelarik ere.\nEzustean, ordea, hilabeteko atzerapen hura zeharo erabakigarria gertatu zen ETBren historiaren baitan, abenduko egitasmoen arabera informazioa gaztelaniaz eskaintzekotan ziharduen telebista berriak euskara hutsean kaleratu ahal ian zuen-eta otsailean. Zenbaitek pentsa lezake horrelako erabakiak –albistegiak euskaraz ala gaztelaniaz egin, alegia-- hainbat hilabetetako hausnarketaren ondorio izan beharko lukeela baina, gezurra dirudien arren, azken erabaki garrantzitsu hura oso ordu gutxiko kontua izan zen.\nEuskal Telebistaren oinarrizko hizkuntza-egitasmoak bost zutabe nagusi izan zituen 1982 urte guztian zehar: haur programazio dena euskaraz; kanpo-ekoizpena (filmak) euskaraz bikoiztua, gaztelaniazko azpidatziekin; barne-ekoizpena (fikzioa) euskaraz; eguneroko informazioa (albistegiak) gaztelaniaz; eta astean behingo informazioa (dokumentalak eta), aukeran, gaien eta iturrien ildotik. Banaketa honek segurtatzen zion euskarari, barrena, %65 inguru eta, gaztelaniari, %25. Aukera-maukeran geratzen zen, berriz, programazioaren %10.\nUrteberriko ordu txikietako aurrenengo saioa irizpide hauen arabera moldatu zen eta, iritzi berberez, aldez aurretiko banaketa horren arabera ekin zitzaion urtarrilean Gaur Egun albistegiaren lehen “zeroak” gaztelania hutsez egiteari. Hala ere, jendaurreko lehen emanaldia baino egunbete lehenago, bezperan, euskaraz egiteko agindua jaso genuen eta, besterik gabe, biharamunean euskaraz atera zen estreinako albistegia, froga gisako saio guztiak gaztelaniaz eginak izan arren.\nNahiz zehatz-mehatz inork argitu ez, itxura denez, Carlos Garaikoetxea lehendakariak eta Ramon Labaien Kultura sailburuak hartutako erabakia izan omen zen, Euskararen Aholku Batzordearen iradokizunez. Nonbait, ez omen zen unean uneko erabakia izan, ordu arteko egitasmo elebidunek eskainitako esperientzia eskasa saihestu edo gainditu gurarik hartutakoa baizik. Gogoan izan 1970eko hamarkadaren azkenetan prentsa idatzian zein irratian indarrean jarritako molde elebidunak gaztelaniaren mesedetan suertatuak zirela eta, antza, Euskararen Aholku Batzordearen beldurrik handiena ez zen gaztelaniazko albisteren bat edo beste egitea, noizbait gaztelaniaz hutsez amaitu zitekeen telebista elebiduna bideratzea baizik.\nBeste modu batez esana, oinarrizko xedez elebiduna izan behar zuen ETB euskara hutsez jaio zen, beti ere bere baitan euskara nagusi izan zedin, nahiz ordurako sumatu, gaztelaniak bere bidea egiten amaituko zukeela noizbait, urtebete eskas geroago egin zuen bezalaxe. Hala ere, erabaki harek erakarri zuen euskararen ukaezinezko nagusitasuna ETBren lehen katean. Gaur arte.\nDEIA, 2012ko uztailaren 7an


HABE IKASBIL: Hil ondoren, lurperatu ala erre?\nHiletak egiteko moduei buruz ariketa hauek egin ditzakezu:\n- Artikulua irakurri eta falta diren aditzak jarri.\n- Taldean iritziak komentatu.\nDabid Orbegozo, nolako hileta egin?\nOrbegozo ehorztetxeko arduradunarekin hiletei buruz aritu gara.\nHil ondoren lurperatu ala erre?\nHileten mundua hobeto ezagutzeko Orbegozo ehorztetxeko arduradunarekin hitz egin dugu,\nHeriotza nola adierazi seme-alabei\nGai zail hau seme-alabei modu egokian azaltzea guraso askoren buruhaustea izan ohi da. Etxeko edo hurbileko inor hiltzen denean, nola jokatu behar dugu haur eta gaztetxoekin? Heziketan adituak aholkuak ematen dizkigu irratsaioko pasarte honetan.\nAuthor: Ainara Loiarte (Malutafilms) Juanpe Urrosolo


BIC Arabak enpresa-zerbitzu onenaren Innovation Saria jasoko du – Parque Tecnológico de Álava\nBIC Arabak enpresa-zerbitzu onenaren Innovation Saria jasoko du\n2019 > BIC Arabak enpresa-zerbitzu onenaren Innovation Saria jasoko du\nVodafonek eta Deiak emandako saria ostegunean, urriaren 10ean, banatuko da Guggenheim Museoan\nDeia egunkariak Deia Innovation Sariak banatzen ditu urtero Vodafone enpresaren laguntzarekin; horren bidez, euskal enpresa-ehunak eta bertako erakundeek berrikuntzaren arloan egiten dituzten ahaleginak aitortzen ditu.\nBosgarren edizio honetan, BIC Arabak jasoko du Innovation saria, Enpresa Ekimenen Promozioa kategorian, Araban oinarri teknologikoa duten enpresa berrien sorkuntzan ekintzaileei emandako laguntzagatik.\nSari honek BIC Arabako lantaldeak egin duen lana aitortzen du, David Monterok zuzentzen duena. Hark jasoko du saria, ostegunean, urriaren 10ean, Guggenheim Museoan egingo den sari-banaketa ekitaldian.\nBIC Araba 1988. urtean sortutako Arabako Enpresa eta Berrikuntza Zentro bat da. Eusko Jaurlaritzaren partaidetza du, SPRIren bitartez, baita Gasteizko Udalarena eta Arabako Foru Aldundiarena ere. Hasiera-hasieratik enpresa-ekimenak sustatzera bideratu du lana, enplegua suspertzeko eta jarduera ekonomikoari laguntzeko.\nHiru hamarkada hauetan, BIC Arabak oinarri teknologikoa duten 490 enpresa berritzaile sortzen lagundu du; halaber, proiektuaren hainbat fasetan eman die laguntza: bideragarritasunaren azterlana, laguntza publikoak kudeatzeko aholkularitza, enpresa-prestakuntza eta kokapena, besteak beste.\nGaur egun, lurralde osoko 132 enpresa-ekimeni ematen die laguntza, ideia sortzen denetik gauzatzen den arte. Horietatik 17 enpresa Arabako teknologia parkeko inkubagailuan daude kokatuta eta 74 pertsonari ematen diete lana. Oinarri teknologikoko sektoreetan, ingeniaritzan, IKTetan eta zerbitzu aurreratuetan prestakuntza sakona duten gazteek zuzentzen dituzte proiektu gehienak.\nBIC Arabak, gainera, SPRI Araba Enpresa Digitala ekimena kudeatzen du; Santander Explorer Programaren Araba Explorer Space zentroa eta Gasteizko F2P Campusa koordinatzen ditu; Bind 4.0 azeleratzailea kudeatzen du, eta ekintzailetzaren arloan kolaborazio estua dauka Euskal Herriko Unibertsitatearekin, Inizia Arabacampusen bitartez.\nHorrez gain, Espainiako enpresa-mintegi nabarmenetakoa da, Funcas aurrezki-kutxen fundazioak urtero egiten duen txostenaren arabera. Ildo horretatik, urteak daramatza aztertutako bostehun zentroetatik lehenengo hamar onenen artean.


alokairua Bungalow eco 2 ch. 4/5 pers. kanpin frantzia landak - Akitania\nAlokairua : Bungalow Eco 2 4/5\nBungalow Eco, 2 Logelak urik gabe, 4/5 Pertsona + 1 Autoa, ± 21m²\nBungalow berri honek bere originaltasunarengatik eta prezioarengatik erakarriko zaitu, gure gametako merkeena da! 2 logela ditu 4/5 lagunentzat, 21m2 inguru. Ez du urik ezta komunik ere,baina kanpineko komunetara joan zaitezke. Gurasoentzako logelak 140x190cm-ko birentzako ohea du. Bigarenak 3 ohe txiki ditu, 70x190cm-koak, bata habia-ohea eta bestea ohatzea. Teilatuak estalitako zatian guztiz jantzitako sukaldea, eta zurezko mahaia eta eserlekuak aurkituko dituzu. Terraza erabat estalia dago eta oihalarekin guztiz itxi daiteke. 2 leku dituzu eguzkia hartzeko. Animaliak debekatuta daude. Autoa aparkatzeko leku bat (kanpin-autoa ezik) sartzen da kanpinarentzako lekuaren tarifan. TB eta WiFia badago alokatzea, gehigarria ordainduta. 2 leku dituzu eguzkia hartzeko. Debekatuta daude animaliak. Autoa aparkatzeko leku bat (kanpin-autoa ezik) sartzen da kanpinarentzako lekuaren tarifan. TB eta WiFia badago alokatzea, gehigarria ordainduta.


Leyre Vitoricarekin elkarrizketa, Open Data Bizkaia-ren arduraduna | BiscayApp\nLeyre Vitoricarekin elkarrizketa, Open Data Bizkaia-ren arduraduna\nby BiscayApp | Dec 1, 2020 | Uncategorized @eu | 0 comments\nEstrategia Digital eta Korporatiboaren Kabineteko Gobernamendu Onerako eta Gardentasunerako Zuzendari Nagusi bezala, Leyre Vitorica Open Data Bizkaia-ren arduraduna da.\nErakunde pribatuak bezala, Administrazio Publikoak guztiok murgilduta gauden eta digitalizazio prozesua elikatzen duten datuen iturri ezeztaezinak dira. Hortaz, Administrazioak dituen datuen irekieraren balore nagusia, berrerabiltzaileek, enpresa, erakunde edo hauek berrerabiltzeko gaitasuna duten pertsonek, datuok aplikazioak, produktuak edo zerbitzuak hobetu edo garatzeko erabili ditzaten da. Datu ireki hauen berrerabilpenak balore soziala eta ekonomikoa sortzea ahalbidetzen du.\nBaina gizartearen eskura dauden zerbitzuei balioa emateaz gain, Administrazioaren barne-kudeaketa eredua eraldatzeko ahalmen handia dute. Izan ere, datuak atera eta irekitzeko, prozesuak eta informazio publikoa antolatu behar izaten dira askotan.\nGainera, open data-k, ekintza publikoaren gardentasuna indartzen du. Administrazio Publikoaren esku dauden datuak, datu pertsonalen babesa bermatzeko legez mugatutako datuak izan ezik, gizartearenak dira, aplikazioak sortzeko, azterlanak egiteko edo zerbitzu publikoak edo pribatuak hobetzeko erabilpen, ezagutza edo berrerabilpen soilerako.\nZure ustez, nola laguntzen du open data-k akzio publikoaren gardentasuna sustatzen?\nEsan dudan moduan, datu publikoak herritarrenak dira eta Bizkaiko berrerabiltzaileen ekosistemarenak. Modu honetan, datu publikoen irekiera gardentasunaren iraunkortasunerako erreminta gakoa da. Datuak irekitzeko prestatzen hasten direnetik, barne-prozesuak prest egon behar du datua ahalik eta hoberen ateratzeko, lan horretan, barne-prozesuaren gardentasunean eragiteko hobekuntza-eremuak identifikatu behar dira. Gainera, zerbitzuen eraketatik haratago, herritarren eskura datuak brutoan jartzeak, euren geroko ikerketak eta beste baloreekin alderaketak errazten ditu, kudeaketa publikoaren ebaluazioaren erreminta garrantzitsua izanik.\nOpen Data Bizkaia-ren arduradun bezala, zein izan da aurre egin behar izan diozun erronkarik handiena?\nOpen Data Bizkaia webgunea kaleratu zenetik, datu jasangarrien eta kalitatezkoen katalogo bat irekitzea izan da gure lehen erronka. Hau da, datuak zehatzak direla, eguneratuta daudela, formatu berrerabilgarriak askotarikoak direla eta, jakina, eguneratuta daudela eta denboran iraun dezaketela bermatzeko. Hori da beste atari batzuen aldean bereizten duen ezaugarria, kantitatea lehenetsi beharrean.\nBestalde, pertsonak prestatzea eta kontzientziatzea datu publikoak argitaratzeak duen balioaz, eta datu horiek irekitzeko behar den zeharkako prozesua gauzatzea nabarmendu beharreko beste erronka bat da. Oraindik sendotzen ari garen prozesu bat da, baina, emaitza onak lortu ditugu. Horrela, open data-n sartu ditugu Aldundiko sail desberdinak, Bizkaiko Foru Sektore Publikoko erakundeak, eta, gaur egun, gure Lurralde Historikoko udalak ere pixkanaka tartean sartzen ari gara.\nZehazki, udalen kasuan, herritarrekin zuzenean lotutako eta potentzial handiko datuen jabe izanik, Biscaytik Fundazioarekin lankidetzan, udalen datuak irekitzeko lanean ari gara, zeinak euren webgune propioetan eta Open Data Bizkaian ikusten ahalko diren.\nMunduko beste eskualdeekin alderatuz, nola gaude gu?\nKonparaketak egitea zaila da, baina Open Data Bizkaia-ren bizi laburra alde batera utziz eta oraindik aurkezten dituen erronkak zein diren kontutan hartuta, erreferentzia diren beste webgune batzuen mailako webgunea dugu. Gainera, datu irekien estrategia berrian, Gardentasunaren eta Datu Irekien 2020-2022 Foru Planean bilduta, bide bat diseinatu dugu, zeinaren bidez erreferentziazko atari gisa lerrokatzen jarraituko dugun, uneoro Bizkaiko lurralderako balio sortzea maximizatzeko.\nBestalde, Bizkaiko Foru Aldundiak, gainerako aldundiekin, Eusko Jaurlaritzarekin eta hiru hiriburuetako udalekin batera, Gobernu Irekirako nazioarteko aliantzan parte hartzen du; modu horretan, aliantzaren parte den heinean, Bizkaiak erreferentziazko lurralde bezala kokatzen gaituzten konpromisoetan parte hartzeko aukera du, “Open Data eta Linked Open Data” tankerako lankidetza-ekimenen bidez. Bertan, herritarrek beraiek aukeratutako datu-multzoak irekitzeko prestatzen ari gara, hala nola agenda kulturala, Aldundiaren agendaren kasuan berriki argitaratu duguna ekimen honen emaitza gisa.\nOpen Data Bizkaia biltegian sartutako zein dataset-ek eragin dizu poz handiena?\nDataset konkretu batek baino, biltegiak berak poz handia eragin dit. Datu multzo bakoitzaren irekierak teknikari eta negozio talde bat du atzean, datuak ireki orduko egokiak izan datezen lan eginez, beharrezkoak diren probak eginez eta horien argitalpenean.\nHorrela, gaur egun Open Data Bizkaian 580 dataset baino gehiago ditugu, erakunde eta alor desberdinetakoak, hala nola aurrekontuak, kontratu txikiak, hitzarmenak, hirigintza-plangintza, bizikletentzako bideak edo udalen datuak, hidrologia bezalakoak edo hauteskunde-emaitzak.\nGainera, momentu honetan biltegia handitzeko lanetan gabiltza, lan hori indartuko dugu abenduan Open Data Bizkaia datu irekien atarian datuak irekitzea arautzen duen Foru Dekretua onartzen denean.\nOpen Data Bizkaiako zein bi dataset nabarmenduko zenituzke?\nOraingoz ezagutzen dugunera arte, hondakinen datu irekietan oinarritutako bistaratzeak nabarmenduko nituzke, hala nola Bizkaiko udalerrietako hiri-hondakinen edukiontzi-bilketa edo Aldundiaren aurrekontuen bistaratzea.\nGure webgunean dugun puntu “itsu” bat da, ez baitakigu benetan zein erabilera ematen zaien gure datuei Aldundiaren aplikazioetatik harago.\nHori kontutan izanda, gaur egun lantzen ari garen eremuetako bat eragile berrerabiltzaileekin lankidetzan aritzea da, aplikatzeko potentziala duten datasetak identifikatzeko.\nEra berean, gaur egungo lehiaketen bidez (BiscayAPP) sektorea dinamizatzeak, datuak erabiltzea eta ideia berriak sortzea sustatzen duela uste dugu, eta, gainera, sektoreari prestakuntza emateko aukera ematen dio. Oso pozik gaude, bai Biscaytik Fundazioa, bai Aldundia, edizio honetan lortutako parte-hartzeagatik.\nBerrerabiltzaileekin elkarlanean ari garen alorretako bat aurreratzearren, garraio-datuen irekierak indar handia duela uste dugu. Eremu horretan datu asko daude, eta horrek datu horiek ateratzea zailtzen du, baina uste dugu esku hartzen duten arloek eskaintzen dituzten baliabideek balio-itzulera eztabaidaezina izango dutela gure lurraldearen jasangarritasunaren funtsezko eremu gisa.\nGainera, barne-eremuan, datu irekien analitikaren bidez kontzeptu-probak garatzeko alorrean aurrerapausoak ematen ari gara. Proba horietan, zerbitzuak hobetzea edo berriz diseinatzea eta datuetan oinarritutako erabakiak hartzea ahalbidetuko duten iragarpen-ereduak lortuko ditugu.\nAlorrean aditu nahiko ditugu Bizkaian?\nDigitalizazioaren oinarri den heinean, berrerabiltzaileen sektorea gorabidean dago, baita analitika aurreratuan prestakuntza ona duten profilak ere. Hala ere, digitalizazioa sektore pribatuan aurrerapausoa dela esan dezakegu, beharrezkoa delarik datu publikoen berrerabiltzearen existentzia eta balioa ezagutaraztea eta datu irekien esparruan talentua sortzea.\nZalantzarik gabe, etorkizuneko belaunaldien aldeko apustua egiteagatik gertatzen da hau eta, horretaz jabetuta, Euskadiko eta, zehazki, Bizkaiko mundu akademikoak bilakaera izan du, datuen analitikan gradu eta master berriak txertatuz. Ildo horretan, Aldundian gure ekarpena egiten ari gara arlo horretako ezagutza garatzeko, Bizkaiko unibertsitateekin eta ezagutza-eragileekin lantzen ari garen lankidetzaren bidez, etorkizuneko datuen berrerabiltzaileen erakunde “sortzaile” gisa.\nZure ustez, zein erronka opa dizkio etorkizunak Open Data Bizkaia-ri?\nAurreratu dudan moduan, 2020an Gardentasunaren eta Datu Irekien 2020-2022 Foru Plana argitaratu dugu, Bizkaia Gardena webgunean topatu dezakezuena. Datu irekien estrategia da datozen urteetako planaren gakoa. Zehazki, sei ardatzetatik hiru datu irekien ahalmen guztiei etekina ateratzera bideratuta daude, baina epe labur-ertainean aurre egingo diegun erronka konkretu batzuk aipatzearren, hauek nabarmenduko nituzke:\nEskuragarri dauden datuen biltegia handitzea eta zerbitzu eta funtzionaltasun berriak gehitzea webgunera.\nDatuen irekiera arautzea eta open dataren inguruko kontzientziazioa eta ezagutza sustatzen duen barneko eta kanpoko prestakuntza ematea.\nEkosistema publiko-pribatu eta publiko-publiko kolaboratzaile eta berritzaile bat sortzea datuak irekitzearen inguruan, lankidetzaren bidez eta open data-rekin lotutako ekitaldiak eginez eta horietan parte hartuz, besteak beste.


EUSKALGINTZA | elinberri | Page 29\nEntrepresetan formakuntzak edo trebapenak eskentzen dütüen «etxe formation» entrepresak zertifikazione edo segürtageri berri bat ardietsi dü. Horri esker bere lanaren kalitatea arra-ezagutürik da. Gisa horrez ere, beren formakuntzen ükeiteko, entrepresek sos lagüngoen ükeiteko züzena ükenen…\n2016. azaroak 9\nAZKORRIAK 11. FEIDA\n11 gerren esne sasoa abiatü da Muskildiko Azkorria labarari gaznakagian, gasna erosleen eta süstengazaleen eskertzeko gisan feida bat antolatzen da “Lur bat, talde bat, gazna bat” mezüarekin hamazazpi artzainen artean altxatü zen gaznategia eta 10…\nOssau Irati sor markan egoiteko 2018tik goiti belartopotzea edo ensilajea debekatürik beitate, eta beste gisaz aritzekoak edireiteko gogoarekin, Ossau Ibarreko laborientako plantan ezarri düen esperientzia bat kontatzen deikü Guillaume Clouté-k. Zortzi herrik, 628 hektara AOC…\nBigerren etxe bat sütan joan da Xiberoan! Aldi huntan Mitikilen, herriaren sargian den etxe batetan, süa abiatü da bizigia batetarik. Deiadarra emanik izan da goizanko oren bakotxa eta erditan eta astelehen egüerdi arte sü ehaileak…\nSÜA IGANIK ELKARTARZÜNA HASIRIK\nSanta Grazin agitü sütearen ondotik, herria ari da antolaka baten plantatzen, beharretan den familiaren lagüntzeko. Alde batetik, mobil homme delako bat ahal bezain laster behar lizate eta bestalde, arropa edo etxeko tresnadüra biltze bat eginen…\n2016. azaroak 5\nXIBEROKO HERRI ALKARGOAREN DESAGERTZEARI BÜRÜZ\nUrtarilatik harat, zer bilakatüko dira oraiko herri alkargoek zütüen konpetentziak? Zer baratüko da beren eskü eta zer bilakatüko dira oraiko egitüren langileak? Hona Xiberoko Herri Alkargoako biltzarrean delegatüek pausatü dütüen galtoak. Xiberoko herri alkargoak zütüan…\n2016. azaroak 4\nIZEOTARREK DANTZAN ARITZEKO PARADA BERRIZ ERE\nLizeotarrak izeneko taldea ebiliko da dantza mazter klasean ; hots xiberoko 3 lizeoetako ikasleak. Aurten berriz abiaturik badira klase edo kurtsoak urte ürrentzean ez düe hori baxoan presentatüko. Ezen igan urtean ez baitzen untsa igan. Haatik xibero…\nHAURTZAIN BAT TXERKATZEN? GOXAMA DEIT!\nGoxama Xiberoa eta Behe Nafarroako etxe haurtzain eta familien elkartea da. Xiberoan 29 etxe haurtzain badira, aurten berean 5 hasiberri direlarik. Goxama elkarteak atelierrak proposatzen dütü Maulen (astelehen goiz oroz lehen mailako eskolan) eta Alozen…\nOSKAXEKO IHIZI SASOA EMEKI HASTEN DA\nOskaxen Saint Lucq ttipi truk izan da, 2 ürzo baizik ez beitüe ediren. Orokorrean orain arte sasoia ez da nahi bezala igaiten. Goizetan lano, eta ürzoak ez ikusten, eta arrestitan 4etaik goiti beren sareak itzalian…


Jauregi sendiak Etxarri Aranatzeko San Migel irin-errotaren dokumentazioa eman dio dohaintzan Nafarroako Artxiboari. Noticias de Navarra\nJauregi sendiak Etxarri Aranatzeko San Migel irin-errotaren dokumentazioa eman dio dohaintzan Nafarroako Artxiboari\nArtxibo industrial baliotsua da jakiteko zer nolako kudeaketa izan zuen landa-eremuko enpresa batek XX. mendearen erdian baino gehiagoan\nnavarra.es - Domingo, 12 de Agosto de 2018 - Actualizado a las 19:42h\nJauregi sendiak Etxarri Aranatzeko San Migel irin-fabrika zaharraren dokumentazioa eman dio dohaintzan Nafarroako Artxiboari. Fabrika hura XX. mendearen bigarren erdialdean desagertu zen. Artxibo industrial txikia baina baliotsua da, landa-eremuko familia-enpresa bateko kudeaketaren adibide argia baita.\nFuntsak “San Miguel Irin Errota /Harinera San Miguel (Etxarri Aranatz)” du izena, eta honako hauek osatzen dute: fabrikako eragiketak erregistratzeko liburu batek eta dokumentu familiarrak zein irin-errota instalatzeko eta kudeatzeko proiektuaren dokumentuak dituzten 22 artxibo-kaxak.\nDohaintza joan den uztailaren 31n egin zuen Juana Marik, Gabriel Jauregi enpresaburuaren alabak. Dokumentuak ez ezik, makineria kontserbatzea ere lortu du —gaur egun, Arbizuko Udalean dago—.\nErrotatik bere garaian berritzailea zen fabrika batera\nJauregi sendiak (Gipuzkoako Bidania herrikoa) gutxienez XVIII. mendetik jardun zuen errota-lanbidean. Urdiaingo, Bakaikuko eta Arbizuko erroten arduradunak ziren, errentariak ziren aldetik. XX. mendearen hasieran, beren enpresa propioa sortu zuten Nafarroako Etxarri Aranatz udalerrian. Upategiekin batera, irin-fabrikek landa-inguruneko industrializazio-prozesua hasi zutela esan daiteke.\nAniceto Jauregik, geldiezina eta ekintzailea bera, teknika eta makina berriak txertatzea erabaki zuen, eta berritasun handiak ekarri zituen enpresa-kudeaketara. Haiei esker, hobetu egin zen ekoizpena. Makineriari dagokionez, harri zizelkatuko ehotarriak metalezko arrabolekin ordeztu zituen;motor elektrikoak txertatu zituen;ehoketa-sistema aldatu zuen, irin zuriagoa eta finagoa lortzeko;eta irina makinaz bahetzen eta arazten hasi zen, bi asmakizun iraultzaile berrirekin: plansichterrak eta sasoreak.\nEnpresa-kudeaketari dagokionez, alea eta irina biltegiratzeko sistema bat txertatu zuen. Hari esker, produktua hurbileko hirietan saltzea kudeatzen zuen, ekoizle bakoitzak emandakoa eho ordez —horrela egin zen mendeetan—. Negozio-ikuspegi modernoa zen hura, eta, ondorioz, antzinako errotez oso bestelako eraikinak eraikitzea eragin zuen. Antzinako errota horiek zenbait solairutako higiezinekin ordeztu ziren, zeinek leiho asko eta zabalak baitzituzten, bai eta biltegi handiak zituzten etxabeak ere, zakuentzat, eta ibilgailuen karga eta deskargarako. Zoritxarrez, ez da kontserbatzen Etxarri Aranatzeko fabrikaren eraikina, baina bai eraikin industrialaren eskema hori islatzen duen argazki bat.\nEraberritze teknologiko horretarako, Aniceto Jauregik Kataluniako Establecimientos Morros SA enpresara jo zuen, zeina irin-errotetan espezializatuta baitzegoen. 1934an, 24 orduan 6.000 kg gari automatikoki egiteko gai zen instalazio bat diseinatu zuten. Haren semeak (Gabriel eta José Jauregi Ondarra) familia-negozioaren kargu egin ziren, 1968an itxi zen arte, ez baitzegoen harekin jarraituko zuenik.\nMende honetan, fabrika eraitsi egin zen, orube horretan etxeak eraikitzeko (2008). Juana Marik, Gabriel Jauregiren alabak, makineria eta dokumentazioa jaso eta kontserbatu zituen, eta, horri esker, irina ekoizteko prozesua berreraiki ahal izan da.\nOraintsuko historiako lehenengo dokumentu-dohaintza\nForu Komunitateko Administrazioaren Artxiboak ekarpen hau nabarmendu nahi du, oraintsuko historiari eskainitako ekintza-ildo berria irekitzen baitu, joan den ekainaren 29an prentsari aurkeztu zitzaionez.\nXede horrekin hasi ditu dokumentu-multzo hori instalatzeko, antolatzeko, deskribatzeko eta digitalizatzeko lanak, Artxibo Irekia web-atariaren bidez zabaltzeko. Kultur Ondarearen nazioarteko urte honetan, Artxiboaren asmoa da azpimarratzea zeinen garrantzitsua den ondare industriala lanaren kulturaren zati gisa, eta bere instalazioak eta ezagutza teknikoak eskaintzen ditu ahaztuta eta desagertze-arriskuan dagoen ondare hori zaintzeko, kontserbatzeko eta zabaltzeko.\nHori dela eta, gogorarazten du dohaintza bat egin nahi dutenek edo dohaintza bat egin nahi duen norbait ezagutzen dutenek deitu dezatela 848429721 telefono-zenbakira, edo idatz dezatela archivo.adminsitración.informacion@navarra.es helbidera.


About: Pietro Antonio Locatelli\nPietro Antonio Locatelli (Bergamo, 1695eko irailaren 3a - Amsterdam, 1764ko martxoaren 30a) italiar musikagile eta biolinista izan zen. Corelliren ikasle izan zen Erroman. 1729an, Amsterdamera joan zen, eta han eman zuen ia bizitza osoa. Biolinista bikaina izan zen, eta efektu eta teknika berriak asmatu zituen. Hamabi Concerti grossi (1721) idatzi zituen, L´arte del violino (hamabi kontzertu dituena), hogeita lau kapritxo harizko musika-tresnetarako, sei biolin-kontzertu, sei trio harizko musika-tresnetarako eta sonatak, besteak beste.\nPietro Antonio Locatelli (Bergamo, 1695eko irailaren 3a - Amsterdam, 1764ko martxoaren 30a) italiar musikagile eta biolinista izan zen. Corelliren ikasle izan zen Erroman. 1729an, Amsterdamera joan zen, eta han eman zuen ia bizitza osoa. Biolinista bikaina izan zen, eta efektu eta teknika berriak asmatu zituen. Hamabi Concerti grossi (1721) idatzi zituen, L´arte del violino (hamabi kontzertu dituena), hogeita lau kapritxo harizko musika-tresnetarako, sei biolin-kontzertu, sei trio harizko musika-tresnetarako eta sonatak, besteak beste. (eu)\nPietro Antonio Locatelli (eu)\ndbr:Pietro Antonio Locatelli\nwikidata:Pietro Antonio Locatelli\ndbpedia-cs:Pietro Antonio Locatelli\ndbpedia-de:Pietro Antonio Locatelli\ndbpedia-el:Pietro Antonio Locatelli\ndbpedia-es:Pietro Antonio Locatelli\ndbpedia-fr:Pietro Antonio Locatelli\ndbpedia-it:Pietro Antonio Locatelli\ndbpedia-ja:Pietro Antonio Locatelli\ndbpedia-nl:Pietro Antonio Locatelli\ndbpedia-pl:Pietro Antonio Locatelli\ndbpedia-wikidata:Pietro Antonio Locatelli